Kort efter midnat modtog Nordjyllands Politi lørdag en anmeldelse om en voldtægt, mens der var gang i et traktortræk-arrangement på Messevej i Aars. Offeret, som var en 17-årig pige, har forklaret politiet, at hun i et læhegn i det sydvestlige hjørne af pladsen blev udsat for voldtægt af to jævnaldrende mænd. Senere på natten, nærmere bestemt klokken 03.24, anholdt Nordjyllands Politi to mænd på under 18 år, som efterfølgende under afhøringerne har nægtet sig skyldige. Nu beder politiet offentligheden om hjælp til at opklare sagen. - Har man set noget, eller har man andre oplysninger i sagen, så skal man straks ringe til os på telefon 114, fortæller politikommissær Mikkel Brügmann. Efterforskningslederen skønner nemlig, at der kan være folk, der kan have set noget til traktortræk-arrangementet før, under eller efter gerningstidspunktet, som fandt sted cirka en halv time før, politiet fik anmeldelsen. Ulovlig video Nordjyllands Politi er bekendt med, at der er blevet delt en video, som viser noget af episoden, og netop det forhold efterforsker de også. - Vi opfordrer på det kraftigste til, at man sletter videoen, hvis man har modtaget den, og at man naturligvis ikke deler videoen videre, da det vil være strafbart, siger Mikkel Brügmann og forsætter: - Vi har på nuværende tidspunkt ikke flere oplysninger i sagen til offentligheden vedrørende selve voldtægten. Det er af hensyn til selve efterforskningen og til offeret. Det beder vi om forståelse for, siger han.

Referat:
En video af episoden florerer på nettet.